12. ΒΑΣΙΛΙΚΟΝ ΔΙΑΤΑΓΜΑ της 22/31 Αυγ. 1937 Περί παραλαβής ταχυδρομικών δεμάτων εκ της κατοικίας του αποστολέως και καθορισμού προσθέτου τέλους. Άρθρ.1.-Η Ταχυδρομική υπηρεσία αναλαμβάνει την παραλαβήν των προς αποστολήν ταχυδρομικών δεμάτων εσωτερικού πλην των μετά δεδηλωμένης αξίας εν τη πόλει των Αθηνών, από των καταστημάτων ή των κατοικιών των αποστολέων, των κειμένων εις τον τομέα τον περιλαμβάνοντα τας οδούς Πανεπιστημίου, Σταδίου, Αιόλου, Αθηνάς, Πανδρόσου, Μητροπόλεως και τας μεταξύ τούτων παρόδους. Η παραλαβή ενεργείται δι’ αυτοκινήτου της ταχυδρομικής υπηρεσίας και παρά ταχυδρομικού υπαλλήλου, επί βαθμώ Τ.Τ. βοηθού ή ταξινόμου. Άρθρ.2.-Το πρόσθετον τέλος παραλαβής των εν τω προηγουμένω άρθρω αναφερομένων δεμάτων, ορίζεται εις δραχμάς τρεις κατά δέμα. Επί παραλαμβανομένων συγχρόνως εκ του αυτού αποστολέως πλειόνων του ενός δεμάτων το τέλος ορίζεται εις δραχμάς δύο δι’ έκαστον δέμα. Η είσπραξις του τέλους τούτου ενεργείται δια κοινού γραμματοσήμου. Εις τον Ημέτερον επί της Συγκοινωνίας Υφυπουργόν ανατίθεμεν την δημοσίευσιν και εκτέλεσιν του παρόντος Δ/τος. 